Għall-baġit fit-tul tal-UE 2021–2027 li jmiss, il-Kummissjoni qed tipproponi li EUR 6.14 biljun imur għal fond aktar sempliċi, aktar flessibbli għas-sajd Ewropew u l-ekonomija marittima. Il-Fond Ewropew għall-Affarijiet Marittimi u s-Sajd se jkompli jappoġġa s-settur Ewropew tas-sajd għal prattiki tas-sajd aktar sostenibbli, b'enfasi partikolari jmur lejn l-appoġġ lil sajjieda fuq skala żgħira. Dan ser jgħin ukoll biex jiġi sfruttat il-potenzjal tat-tkabbir tal-ekonomija blù sostenibbli lejn futur aktar prosperuż għall-komunitajiet kostali. Għall-ewwel darba, dan se jikkontribwixxi biex tissaħħaħ il-governanza internazzjonali tal-oċeani għal ibħra u oċeani aktar sikuri, aktar nodfa, u ġestiti b'mod iktar sostenibbli. Finalment, il-Kummissjoni qed tirrinforza l-impatt ambjentali tal-Fond billi tiffoka fuq il-ħarsien tal-ekosistemi marini u b'sa 30% tal-kontribuzzjoni tal-baġit tagħha li mistenni jkun iddedikat għat-trażżin tat-tibdil fil-klima u l-adattament għalih, skont l-impenji miftehma taħt il-Ftehim ta' Pariġi. Il-Kummissarju għall-Ambjent, l-Affarijiet Marittimi u s-Sajd, Karmenu Vella, qal: “Oċeani b'saħħithom u ġestiti tajjeb huma prekondizzjoni għall-investimenti fit-tul u l-ħolqien tal-impjiegi fil-qasam tas-sajd u fl-ekonomija blù f'sens iktar wiesa'. L-Unjoni Ewropea, li hija attur dinji fil-qasam tal-oċeani u l-ħames l-akbar produttur tal-frott tal-baħar, għandha responsabbiltà kbira li tipproteġi, li tikkonserva u li tuża l-oċeani u r-riżorsi tagħhom b'mod sostenibbli. Il-Fond se jippermetti lill-Istati Membri u lill-Kummissjoni biex jirrispettaw din ir-responsabbiltà u li jinvestu f'sajd sostenibbli, fis-sigurtà tal-ikel, f'ekonomija marittima li tiffjorixxi, u f'ibħra u oċeani b'saħħithom u produttivi”. Is-sajd huwa essenzjali għall-għajxien u l-wirt kulturali ta' ħafna komunitajiet kostali fl-UE. Flimkien mal-akkwakultura, is-sajd jikkontribwixxi wkoll għas-sigurtà tal-ikel u n-nutrizzjoni. Il-Fond se jkollu l-fokus partikolari li jappoġġa lis-sajjieda kostali fuq skala żgħira, b'bastimenti iżgħar minn 12-il metru, li jirrappreżentaw nofs l-impjiegi Ewropej fis-settur tas-sajd. Mir-riforma tal-Politika Komuni tas-Sajd fl-2014 lil hawn, sar progress hekk kif l-istokkijiet tal-ħut treġġgħu lura għal livelli sostenibbli, f'dak li hu t-tkabbir tal-profittabbiltà tal-industrija tas-sajd tal-UE, u fil-konservazzjoni tal-ekosistemi marini. Il-Fond il-ġdid se jkompli jappoġġa dawn l-għanijiet soċjoekonomiċi u ambjentali. Fir-rigward tal-ekonomija marittima, il-Kummissjoni tipproponi li żżid l-appoġġ tagħha meta mqabbel mal-perjodu 2014–2020. Dan huwa settur ekonomiku b'potenzjal kbir ħafna fejn il-produzzjoni dinjija tiegħu llum hija stmata għal EUR 1.3 triljun u tista' tiżdied b'aktar mid-doppju sal-2030. Il-fond marittimu se jippermetti investiment fi swieq, teknoloġiji u servizzi marittimi ġodda, bħalma hija l-enerġija mill-oċeani u l-bijoteknoloġija marina. Il-komunitajiet kostali se jirċievu aktar appoġġ u appoġġ usa' sabiex jiġu stabbiliti sħubiji lokali u trasferimenti teknoloġiċi fis-setturi kollha tal-ekonomija blù, inkluż it-turiżmu mal-kosta u l-akkwakultura. Fil-kuntest tal-Aġenda 2030 tan-Nazzjonijiet Uniti għall-Iżvilupp Sostenibbli, l-Unjoni impenjat ruħha wkoll fil-livell internazzjonali li tagħmel l-ibħra u l-oċeani iktar sikuri, iktar siguri, iktar nodfa, u ġestiti b'mod iktar sostenibbli. Il-Fond Ewropew għall-Affarijiet Marittimi u s-Sajd il-ġdid se jappoġġa dawn l-impenji biex titjieb il-governanza internazzjonali tal-oċeani. Fost l-oħrajn, se jipprovdi wkoll il-finanzjament meħtieġ biex titjieb is-sorveljanza, is-sigurtà u l-kooperazzjoni tal-gwardja tal-kosta marittima. Biex jiġi żgurat li l-fond ikun kemm effiċjenti kif ukoll effettiv, se jinkludi diversi elementi ġodda, ngħidu aħna: Il-Passi li Jmiss Hemm bżonn jintlaħaq ftehim mingħajr dewmien dwar il-baġit tal-UE fit-tul u kumplessiv, u dwar il-proposti settorjali tiegħu, ħalli jkun żgurat li l-fondi tal-UE jibdew jiksbu r-riżultati fil-prattika malajr kemm jista' jkun. Dewmien simili għal dak esperjenzat fil-bidu tal-perjodu baġitarju attwali 2014–2020 ikun ifisser li l-ħtiġijiet tas-sajjieda, tal-komunitajiet kostali u tal-ħarsien tal-ambjent tal-baħar li jiddependu fuqu, mhux se jkunu indirizzati bl-urġenza meħtieġa. Ftehim dwar il-baġit fit-tul li jmiss fl-2019 jipprovdi għal tranżizzjoni bla xkiel bejn il-baġit fit-tul attwali (2014-2020) u dak ġdid u jiżgura prevedibbiltà u kontinwità fil-finanzjament għall-benefiċċju ta' kulħadd. Il-kuntest Il-Fond Ewropew għall-Affarijiet Marittimi u s-Sajd il-ġdid huwa parti mill-qafas finanzjarju pluriennali 2021–2027, il-baġit fit-tul tal-UE ġdid li jidħol fis-seħħ fl-1 ta' Jannar 2021. Il-baġit propost jgħaqqad strumenti ġodda ma' programmi modernizzati sabiex jagħti riżultati b'mod effiċjenti fuq il-prijoritajiet tal-Unjoni Ewropea u biex ilaħħaq ma' sfidi ġodda. Il-Fond Ewropew Marittimu u tas-Sajd se jikkofinanzja proġetti flimkien ma' sorsi ta' finanzjament nazzjonali, fejn kull Stat Membru jirċievi sehem mill-baġit totali. L-Istati Membri se jfasslu l-programmi operattivi nazzjonali tagħhom dwar kif beħsiebhom jonfqu l-flus. Ladarba jiġu approvati mill-Kummissjoni, l-awtoritajiet nazzjonali jiddeċiedu liema proġetti jixtiequ jappoġġaw. Għal aktar informazzjoni Testi legali u skedi informattivi dwar ir-riżorsi naturali u l-ambjent jinsabu hawn. Mistoqsijiet u Tweġibiet jinsabu hawn. Iktar informazzjoni fuq il-baġit tal-UE għall-futur tinsab hawn.